Työ- ja elinkeinoministeriölle TEM/1870/03.01.02/2017

Lausunto työ- ja elinkeinoministeriön asetuksesta patentti- ja rekisterihallituksen maksullisista suoritteista

Säätiöiden ja rahastojen neuvottelukunta (SRNK) kiittää mahdollisuudesta lausua asiassa. Esitämme lausuntonamme kunnioittavasti seuraavaa:

Säätiörekisterimaksut eroavat huomattavasti muista PRH:n ylläpitämien rekisterien maksuista: ne ovat merkittävästi suuremmat ilman perusteltua syytä. On kiistatonta, että säätiöiden merkitys julkisen rahoituksen vaihtoehtoina ja kansalaisyhteiskunnan keskeisinä toimijoina jatkuvasti kasvaa. Sälyttämällä

kaikki viranomaistoiminnan kustannukset säätiöiden maksettaviksi vähennetään suoraan tukea niiltä yleishyödyllisiltä tarkoituksilta, joita varten säätiöt on perustettu.

Toivomme, että PRH:n maksullisten suoritteiden hinnoittelussa huomioitaisiin, että säätiöiden harjoittama toiminta perustuu eri periaatteelle kuin esim. liiketoiminnan harjoittajien – säätiöt ovat yleishyödyllisiä ja toimivat paljolti vapaaehtoisvoimin. Maksujen suuruus vaikuttaa merkittävästi yleishyödyllisten yhteisöjen edellytyksiin suoriutua suoraan yhteiskuntaa hyödyttävistä tärkeistä tehtävistään. Rekisterimaksuille pitäisi olla pitävät, muihin verrannolliset ja oikeudenmukaiset määräytymisperusteet.

 Helsingissä, 15. marraskuuta 2017

 Säätiöiden ja rahastojen neuvottelukunta ry